Vier kritiek ná ontploffing by aanlegFoto: Netcare 911 Vier mans is in ŉ kritieke toestand nadat ŉ chemiese ontploffing Dinsdagoggend by ŉ herwinningsaanleg in Germiston aan die Oos-Rand plaasgevind het. Shawn Herbst, woordvoerder van Netcare 911, sê paramedici is omstreeks 08:10 na die perseel in die suide van Germiston ontbied. Daar het hulle vier mans aangetref wat ernstige brandwonde opgedoen het nadat aërosolhouer glo ontplof het. “Die pasiënte is op die toneel deur paramedici van Netcare 911 en nog ŉ nooddiens behandel,” sê Herbst. Twee van die beseerdes is per helikopter na ŉ hospitaal vervoer, terwyl die ander twee per ambulans na hospitale gehaas is. Herbst sê die oorsaak van die ontploffing word nog ondersoek.